Ladislav Ilčić, bivši saborski zastupnik i predsjednik konzervativne stranke Hrast - Pokret za uspješnu Hrvatsku, postaje posebni savjetnik potpredsjednika Vlade Davora Stiera, doznaje Jutarnji list.

Informaciju o angažmanu koji se duže vrijeme neslužbeno spominje neizravno potvrđuje i Ilčić, uz ogradu da za službeno objašnjenje ipak treba pričekati priopćenje iz Vlade.

- Pričekajmo o tome službenu obavijest Vlade - kaže Ilčić.

Pitanje naknade

Na pitanje je li točno da je za poziciju posebnog savjetnika potpredsjednika Vlade i ministra vanjskih poslova dogovoren honorar u iznosu od deset tisuća kuna, Ilčić odgovara da se smatra onom vrstom političara koji svoj posao radi iz uvjerenja. Pritom dodaje:

- Mislim da je normalno da, kada radite neki posao, za to primate i naknadu.

Nakon isteka mandata saborskog zastupnika Ilčić je, kako kaže, koristio samo mjesec dana prava na zastupničku plaću. Potom se vratio prethodnom zaposlenju u Simfonijskom orkestru HRT-a, u kojemu svira violinu.

Na zamolbu da pojasni koje će područje pokrivati kao posebni savjetnik Davora Stiera, navodi da će i to biti pojašnjeno u službenom priopćenju Vlade.

- Gospodin Stier je potpredsjednik Vlade, ne samo ministar vanjskih poslova - dodaje Ilčić, aludirajući da se njegova savjetnička uloga ne bi trebala ticati vanjske politike.

Budući Stierov savjetnik jedan je od osnivača, a potom i predsjednik udruge Grozd - Glas roditelja za djecu, koja se zalaže za jačanje položaja obitelji u društvu. Bio je podupiratelj građanske inicijative U ime obitelji za raspisivanje referenduma o ustavnoj definiciji braka. Javnost ga je žešće kritizirala nakon izjave o temi izbjeglica, kada je izjavio da milijuni ljudi u Africi i Aziji žele doći u Europu i da sva djeca nisu ista.

Kritičar reforme

- Ne razmišljamo o tome da će ti ljudi preplaviti Europu, da su ti ljudi biološki neusporedivo jači od Europljana, drugim riječima, imaju više djece. Vrlo je dobro imati puno djece, ali osim demografske postoji i kulturna politika. Nama se sviđa mentalitet kakav je u Hrvatskoj - izjavio je tada, objašnjavajući da su sva djeca jednako vrijedna, ali nisu ista.

Glasan kritičar predložene kurikularne reforme, nije jedini politički aktivni hrastovac. Državnim tajnikom u Ministarstvu znanosti Vlada je 24. studenoga imenovala Hrvoja Šlezaka, također iz Hrasta.